Hjemsøkt

For den norske filmen fra 2017, se Hjemsøkt (film)

Hjemsøkt (originaltittel: The Haunting) er en amerikansk grøsser fra 1999 regissert av Jan de Bont. De ledende rollene spilles av Liam Neeson, Catherine Zeta-Jones, Owen Wilson og Lili Taylor. Den er en nyinnspilling av Robert Wises The Haunting fra 1963. Begge er basert på Shirley Jacksons spøkelsesroman The Haunting of Hill House, fra 1959. 

Filmen ble dårlig mottatt av kritikerne og ble nominert til fem Razzie Awards. Til tross for det ble den en moderat publikumssuksess.

Handling 
Dr. David Marrow (Liam Neeson) har klart å overtale tre personer til å delta i et prosjekt som tilsynelatende skal handle om deres søvnproblemer. Det de ikke vet, er at Dr. Marrow i virkeligheten skal gjøre en studie av menneskelig frykt, og har derfor plassert forsøkspersonene i en gammel herregård i Massachusetts, som ifølge lokalbefolkningen skal være hjemsøkt. Der får de etterhvert kjennskap til den fryktelige hemmeligheten til den forrige eieren og snart begynner en av dem å få ubehagelige besøk nattestid. Påstandene om at det enorme godset skal være hjemsøkt viser seg høyst reelle, og for en av dem ender det skjebnesvangert. De andre kommer styrket ut av huset gjennom konfrontasjoner med sin egen frykt.

Om filmen 
De britiske storgodsene Harlaxton Manor og Belvoir Castle i Lincolnshire, England ble i hovedsak benyttet som innspillingssted. Opptakene ble gjort i perioden november 1998 til april 1999.

Mottakelse

Anmelderne 
Den ble dårlig mottatt av kritikerne, noe som gjenspeiles i at den har fått 17% på Rotten Tomatoes (2014). Den fikk imidlertid god omtale av den amerikanske filmanmelderen Roger Ebert som gav den tre av fire stjerner.

Den fikk heller ingen god omtale av de norske anmelderne. Dagbladet, Dagsavisen og FilmMagasinet gav den terningkast to, mens VG og Aftenposten gav den tre. Dagbladets anmelder skrev følgende: «Mens originalen byr på en slags intelligens midt i den huslige galskap, varter De Bont («Speed 2») opp med - effekter. De er for så vidt gode, men skremmende er de ikke».

Publikum 
Hjemsøkt ble en moderat publikumssuksess, spesielt i USA. Den innbrakte $177,3 millioner på verdensbasis, hvorav $91,4 millioner i USA alene. Den havnet dermed på en 22.-plass over de mest innbringende filmene på verdensbasis i 1999 og 23.-plass i USA. Produksjonskostnadene var på rundt $80 millioner.

Priser og nomineringer 
Priser
 BMI Film & TV Award (Jerry Goldsmith)
 Bogey Award

Nomineringer
 Blockbuster Entertainment Award (Catherine Zeta-Jones)
 Blockbuster Entertainment Award (Liam Neeson)
 Blockbuster Entertainment Award (Lili Taylor)
 Blockbuster Entertainment Award (Owen Wilson)
 Razzie Award - Verste film
 Razzie Award - Verste skuespillerinne (Catherine Zeta-Jones)
 Razzie Award - Verste filmpar (Catherine Zeta-Jones & Lili Taylor)
 Razzie Award - Verste regissør (Jan de Bont)
 Razzie Award - Verste manus (David Self)

Rollebesetning 
 Lili Taylor .... Eleanor "Nell" Vance
 Liam Neeson .... Doctor David Marrow
 Catherine Zeta-Jones .... Theo 
 Owen Wilson .... Luke Sanderson
 Marian Seldes .... Mrs. Dudley
 Bruce Dern .... Mr. Dudley
 Alix Koromzay .... Mary Lambetta
 Todd Field .... Todd Hackett
 Virginia Madsen .... Jane Vance
 Charles Gunning .... Hugh Crain

Referanser

Eksterne lenker 
 

Skrekkfilmer fra USA
Filmer fra 1999
Nyinnspillinger av filmer